Ssebatta abadde afuuse ekisekererwa olwa ddukadduka gw’abaddeko ng’abamubanja basiiba mu kkooti n’okumuweereza ebibaluwa bibakuntumye nga bimwewuubako.
Omulundi ogwasembyeyo Ssebatta okudduka gwabaddewo mu April ku Pope Paul Memorial hotel mu Ndeeba, pulomoota w’ebivvulu Edward Miiro bwe yamulumbye okumukwata.
Ono abanja Ssebatta 4,000,000/- bwe yamuwa 1,100,000/- mu November wa 2016 n’atazisasula nga zizze zikula.
Miiro yategeezezza nti yawulidde nga Ssebatta bwe yafunye ssente kyokka tannaba kufuna wadde ekikumi n’agamba nti addayo mu kkooti okuyisa ekibaluwa ‘kibakuntumye’.
Oyo ng’omutadde ku bbali, looya Martin Muhumuza (mu katono) amubanja obukadde 39 z’amubanjidde emyaka esatu.
Wabula Bukedde bwe yatuukiridde Muhumuza yategeezezza nti bakkaanyizza ne Ssebatta era ssente agenda kuzimuwa zonna nga June 6, 2017.
Ono naye ensonga ze yali yazitwala mu kkooti y’e Mmengo. Muhumuza yategeezezza nti n’emisango gy’abadde amuvunaana gigenda kuyimirira.
Ssebatta bwe yasisinkana Saleh ku Pope Paul nga May 1, omwaka guno mu kivvulu kya Kadongokamu ne Afrigo band, yamusindira ennaku y’amabanja n’amusuubiza okumuyamba era ensonda zigamba nti baamuwadde kavvu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn